  Анжелика Тихонова корреспондент Мерлык но демографи ужпумъёсты эскерон улсын туэ гудырикошконэ Удмуртстатысь ӧнерчиос элькунамы улӥсьёслэсь тазалыксы сярысь юалляськозы. Со сярысь ужъюртлэн пресс-службаез ивортэ. Ужрад таза улӥсьёслэсь, спортэн, физкультураен эшъяськисьёслэсь, мултэс секталаем муртъёслэсь, озьы ик юись, кыскись, йырсазез усыкмытӥсь суретъёсын эшъяськисьёслэсь лыдзэс тодон понна ортчытӥське. Оглом вераса, кызьы адямилэн ассэ воземез солэн тазалыкез но улон аръёсыз вылын шӧдӥське. Удмуртиын юалляськон вань каръёсысь  но 8 ёросъёсысь 648 юртъёсын (семьяын) ортчоз. Юанъёсты 15 но солэсь трос аресъем 1 сюрс 500 пала адямилы сётозы. Юалляськон понна куинь анкета дасямын  Семьялэн анкетаяз котькуд адями сярысь ивортодэт гожтозы: нимзэ, арлыдзэ, семьязэ, улон югдурзэ, табышсэ.  Нимаз адямилэн анкетаяз ачиз сярысь, солэн демографи возьматэтъёсыз, тазалыксэ ас дунъямез сярысь, кытын эмъяськемез, ку висемез, эмъюртъёсты дунъямез, юалляськон вакытэ висёнъёсыз сярысь тодметъёс пыртэмын луозы. Эшшо физкультураен, спортэн выремзы, сием-юэмзы сярысь, озьы ик урод сямъёссы сярысь юалозы. Юалляськонэз Удмуртстатысь нимысьтыз ыстэм муртъёс ортчытозы. Соослэн одно ик удостоверенизы луоз Юалляськон улсын люкам вань тодметъёс лушкем луозы но элькунамы улӥсь калык сярысь ивор тодон понна гинэ кутӥськозы.  Калыклэсь тазалыксэ бырйыса эскеронъёслэн йылпумъянъёссы «Старшее поколение» но «Укрепление общественного здоровья» федерал ӵектосъёсты эскерон но демографи но мер политикаез нуон понна кутӥськозы. Пусъём, Россиын та эскеронъёсы оглом 600 сюрс юртъертъёс пыриськозы.  Тодэ вайытом, 2020-тӥ арын коньывуонэ Россиын вань калыкез лыдъян-гожтон ортчоз.  Тегъёс: Тазалык Удмуртстат Удмуртия Мерлык  